|  |  |
| --- | --- |
| GRB mali - kolorni 2  Република Србија  **УСТАВНИ СУД**  Су број: 362/1  23. децембар 2021. године  Б е о г р а д |  |

Уставни суд, на основу члана 42а став 1. тачка 1) Закона о Уставном суду („Службени гласник РС“, бр. 109/07, 99/11, 18/13-Одлука УС, 40/15 и 103/15), члана 27. став 2. тачка 1) Пословника о раду Уставног суда („Службени гласник РС“, број 103/13) и члана 14. став 3. и члана 53. став 1. Закона о библиотечко-информационој делатности („Службени гласник РС“, бр. 52/11 и 78/21), на седници одржаној 23. децембра 2021. године је донео

**ПРАВИЛНИК**

**О РАДУ БИБЛИОТЕКЕ УСТАВНОГ СУДА**

Члан 1.

          Правилником о раду Библиотеке Уставног суда (у даљем тексту: Правилник) уређују се услови и начин коришћења библиотечко-информационе грађе и извора којима располаже Библиотека Уставног суда (у даљем тексту: Библиотека).

Члан 2.

          Библиотека је организована у оквиру Службе за послове судске праксе, Стручна служба Уставног суда. Библиотека је уписана у регистар специјалних библиотека који води Библиотека града Београда као матична библиотека за специјалне библиотеке на територији града Београда.

Библиотека је интегрални део јединственог библиотечко-информационог система Републике Србије.

Члан 3.

          Запослени у Библиотеци обавља набавку, обраду, заштиту, чување, представљање и давање на коришћење библиотечко-информационе грађе и извора и врше размену, позајмицу и дистрибуцију информација којима располажу друге библиотеке, установе, организације или удружења у земљи и иностранству.

Члан 4.

Радом Библиотеке руководи секретар Уставног суда.

Финансијска средства за рад Библиотеке утврђују се у буџету Уставног суда.

Члан 5.

Библиотечко-информациона грађа и извори се састоје из књижног и некњижног библиотечког фонда који је од значаја за рад и надлежност Уставног суда.

Библиотечки фонд се стиче куповином, поклоном и разменом.

Библиотеци се достављају све публикације које издаје Уставни суд у три примерака, од којих је један депозитни а други примерци су доступни корисницима Библиотеке.

Члан 6.

Библиотечко-информациона грађа и извори се стручно обрађују применом јединствене каталошко-библиографске обраде и јединственог система класификације и индексирања у складу са усвојеним националним и међународним стандардима.

Библиотечко-информациона грађа и извори не смеју се издавати на коришћење пре завршетка процеса њихове обраде.

Члан 7.

Библиотечко-информациона грађа и извори се чувају у депоу и читаоници Библиотеке који се налазе у згради седишта Уставног суда.

Приступ депoу допуштен је само запосленом лицу у Библиотеци.

Члан 8.

Библиотечко-информациону грађу и изворе могу да користе искључиво судије и запослени у Стручној служби Уставног суда (у даљем тексту: Корисници).

Библиотечко-информациону грађу и изворе могу да користе и друга заинтересована лица, уз одобрење секретара Уставног суда.

Ради остваривања права из става 2. овог члана, заинтересовано лице подноси захтев секретару Уставног суда.

Корисници из става 1. овог члана могу да износе и користе библиотечко-информациону грађу ван Библиотеке, а лица из става 2. овог члана могу да користе библиотечко-информациону грађу само у читаоници Библиотеке.

Члан 9.

На радно време Библиотеке и на распоред радног времена у току седмице примењују се прописи и одлуке који важе за Уставни суд.

Члан 10.

Корисници Библиотеке из члана 8. овог правилника могу само у читаоници Библиотеке да користе следећу библиотечко-информациону грађу и изворе:

- старе и ретке публикације, као и друге публикације које имају својство културног добра,

- периодичне публикације,

- референсну збирку (енциклопедије, лексиконе, речнике, библиографије, приручнике и др.),

- издања у ограниченом броју примерака,

- јубиларна и друга значајна издања,

- скупоцена издања,

- оштећене публикације,

- аудиовизуелни материјал,

- електронске публикације.

Члан 11.

Библиотечко-информациона грађа и извори се пре издавања задужују реверсом који садржи следеће податке:

- име и презиме корисника,

- наслов библиотечко-информационе грађе и извора

- сигнатуру и инвентарни број библиотечке јединице и

- својеручни потпис корисника.

Члан 12.

Корисници из члана 8. став 1. овог правилника могу ван Библиотеке да користе највише три монографске публикације.

Члан 13.

Забрањено је оштећивање библиотечко-информационе грађе и извора којима располаже Библиотека.

Под оштећивањем библиотечко-информационе грађе и извора подразумева се: писање и подвлачење по публикацијама, исецање, прљање, квашење и савијање листова, оштећивање електронске публикације, уништавање ознака Библиотеке и други вид оштећења којим се умањује вредност библиотечко-информационе грађе и извора Библиотеке.

Члан 14.

Корисници су дужни да прегледају библиотечко-информациону грађу и изворе приликом пријема и да пријаве евентуална оштећења запосленом који је издаје, јер ће се у противном сматрати одговорним за оштећење.

Запослени у Библиотеци је дужан да приликом издавања и враћања прегледа библиотечко-информациону грађу и изворе издате на коришћење, утврди њихово стање и забележи евентуална оштећења.

Члан 15.

Корисници из члана 8. став 1. овог правилника су дужни да неоштећену библиотечко-информациону грађу и изворе врате Библиотеци у року од 30 дана од дана издавања.

Рок из става 1. овог члана може се продужити за још 30 дана, уколико издату библиотечко-информациону грађу и изворе не затражи други корисник.

Корисници, који не поступе у року из ст. 1. и 2. овог члана, не могу да користе другу библиотечко-информациону грађу и изворе којима располаже Библиотека, док не врате библиотечко-информациону грађу и изворе којима су задужени.

Члан 16.

Сви корисници из члана 8. став 1. овог правилника, којима престане функција или престане радни однос у Стручној служби Уставног суда дужни су да врате неоштећену библиотечко-информациону грађу и изворе који су издати на реверс, најкасније у року од 15 дана од дана престанка.

Након враћања библиотечко-информационе грађе и извора, Библиотека издаје корисницима из става 1. овог члана потврду о раздуживању.

Члан 17.

Ако корисник оштети или изгуби издату библиотечко-информациону грађу и изворе, дужан је да набави нови примерак истог издања. Изузетно, уз одобрење секретара Уставног суда, корисник може да набави и врати неко друго издање.

Набавку новог примерка оштећене или изгубљене библиотечко-информационе грађе и извора врши сам корисник о свом трошку.

Члан 18.

Подаци о изгубљеној библиотечко-информационој грађи и изворима се  евидентирају у инвентару Библиотеке који се води у електронском облику.

Уколико се у року од три године изгубљена библиотечко-информациона грађа и извори не набаве, они се расходују, у складу са прописом којим се уређују инвентарисање, обрада, ревизија и отпис библиотечко-информационе грађе и извора.

Члан 19.

Корисници из члана 8. став 1. овог правилника могу да користе услуге Библиотеке за међубиблиотечку позајмицу са другим библиотекама у земљи уколико су им потребни библиотечко-информациона грађа и извори којима Библиотека не располаже.

Ради остваривања права из става 1. овог члана, корисник подноси захтев секретару Уставног суда и Библиотеци за међубиблиотечку позајмицу у коме  наводи што потпуније тражене библиографске податке.

После добијеног одобрења секретара Уставног суда и провере захтева из става 2. овог члана, Библиотека је дужна да без одлагања захтев за међубиблиотечку позајмицу упути одговарајућим библиотекама у земљи.

Члан 20.

Библиотечко-информациону грађу и изворе добијене међубиблиотечком позајмицом корисник може да користи само у читаоници Библиотеке.

Корисник путем међубиблиотечке позајмице може да позајми до три примерка библиотечко-информационе грађе и извора.

Путем међубиблиотечке позајмице не могу се позајмљивати библиотечко-информациона грађа и извори наведени у члану 10. овог правилника.

Члан 21.

Сматра се да корисник прихвата услове и начин коришћења библиотечко-информационе грађе и извора Библиотеке потписивањем реверса о задуживању.

Члан 22.

Ступањем на снагу овог Правилника престаје да важи Правилник о раду библиотеке Уставног суда Су бр. 30/2000 од 3. фебруара 2000. године.

Члан 23.

Овај правилник ступа на снагу осмог дана од дана објављивања на огласној табли Уставног суда.

Правилник се објављује и на интернет страници Уставног суда.

**ПРЕДСЕДНИК**

**УСТАВНОГ СУДА**

Снежана Марковић